Timbroù Viet Nam ar Su

Republik Viêt Nam (bet anvet Viêt Nam ar Su peurliesañ ) a oa bet ur stad eus gevred Azia eus 1955 da 1975.

Tra ma oa Indez-Sina c'hall e reuz da-heul aloubadeg ar Japan e-pad an Eil Brezel-bed, ar Viet Minh, ul luskad mestroniet gant ar gomunourien, a embannas dizalc'hiezh Vietnam.Republik Demokratel Viêt Nam zo bet embannet d'an 2 a viz Gwengolo 1945 gant Ho Chi Minh. Ne voe ket anavezet an dizalc'hiezh-se gant galloud trevadennel Bro-C'hall. Kregiñ a reas brezel-dieubiñ Viet Nam (Kentañ brezel Indez-Sina) e 1946 neuze.

D’ar 14 a viz Even 1949 e voe krouet gant ar gouarnamant gall **Stad Viet Nam** (*Quốc gia Việt Nam*) evit enebiñ ouzh levezon ar gomunourien ha derc’hel liammoù gant Bro-C’hall dre ma oa ezel eus an Union Française.

Gant ma voe trec'h ar Vietnamiz war arme Bro-C'hall e voe roet anavezet frankiz Viêt Nam d'4 a viz Even 1954. Hogen, goude Feurioù-emglev Geneva e voe rannet  ar vro - dre ret - e div lodenn d'an 20 a viz Gouere : Viêt Nam ar Su (*Việt Nam Cộng hòa*), stad-suj nerzhioù ar C'hornaôueg e su ul linenn disparti, ha Viêt Nam an Norzh, anvet Republik Demokratel Viêt Nam ez ofisiel (*Việt Nam Dân chủ Cộng hòa*), e hanternoz al linenn-mañ

D'ar 26 a viz Here 1955 e voe embannet Republik Viêt Nam gant ministr kentañ Ngô Đình Diệm goude ur referendom, ha rediet an impalaer kozh Bảo Đại da guitaat penn ar stad.

## Timbroù Stad Viet Nam

Un hanter-kant timbr-post bennak zo bet embannet gant stad Viêt Nam eus 1951 da 1955, en o zouez 10 timbr evit ar postoù dre-nij ha 14 timbr-taos. An alc’hwez **VIET-NAM** ha **POSTES BƯU-CHÍNH** (= *Servij postoù Viêt Nam*) a gaver war an timbroù betek 1952, bloaz ma teuas unyezhek.

Estreget un nebeud timbroù a ziskouez gweledvaoù lec'hel (lamm-dour Đà Lạt, palez Huế, lenn Ha Noi, templ Saigon) hag an timbroù-lidañ (emezelañ d’an International Telecommunication Union ha d’an U.P.B., e voe gouestlet an timbroù d’an hini a oa e penn ar vro (Bảo Đại) ha d’e familh : e wreg an impalaerez Nam Phương hag e vab henañ Bảo Long.

## Timbroù Viêt Nam ar Su

Timbroù Su Viêt Nam a oa bet moullet dreist-holl e Pariz, e Roma etre 1954 ha 1967, e Tokyo etre 1967 ha 1973, hag e Bro-Saoz (gant De La Rue) etre 1973 ha 1975.

An temoù liesseurt a vez kaoz anezho gant timbroù Su Viêt Nam :

* Tres ar c’hadoriad Ngô Đình Diệm a weler war ur rummad timbroù embannet e 1956 hag adarre pa oa bet dilennet en-dro e 1961. Drouklazhet e voe deiz war-lerc’h taol-stad ar 1añ a viz Even 1963.
* Lakaet e veze war wel ingal politikerezhioù ar renad a-zivout adreizhañ an douaroù (e 1959, e 1961, e 1970, hag e 1973) hag ar sevel aveadurioù : an hent-tizh Saigon-Benhoa e 1961, ar greizenn dourdredan Danhim e 1964, al Levraoueg Vroadel e 1974…
* Un tem a adkaver eo hini ar relijion, goude marv Ngô Đình Diệm dreist-holl : Itron-Varia La Vang (1962), ar voudaegezh (ur rummad e 1965), Gouel an Anaon ha deiz-ha-bloaz Konfusius (1966).

* Gant ma oa Su Viêt Nam o vrezeliñ (gant ar Stadoù-Unanet) a-enep ar Việt Cộng (ar gomunourien), an temoù broadelour a oa niverus : devezh an dizalc'hiezh (1956), difenn ar vro (1963), devezh an dispac'h (1964 ha 1966), sevel an demokratelezh (1967), enor d'ar vroadelourien (1966), d’ar c’houzañvidi sivil ar brezel (1967), d'ar stadoù a skoazelle ar stourm enepkomunour (1968), perzh nerzhioù emzifenn ar Bobl (1972), engalvadeg ar vroad (1969).
* Ar sevenadur hengounel : buhez ar bobl, gouel an Têt (1967 ha 1975), ar minorelezhioù etnek (1969), dañsoù ar vro (1971), ar re ouiziek koshañ (1977), an dilhad hengounel(1970).
* Plant ha loened : ar frouezh (1966), al loened (1971), ar pesked (1971)
* Timbroù-lidañ a veze embannet ingal, o tennañ dave da aozadurioù pe darvoudoù etrebroadel : 10vet ha 15vet deiz-ha-bloaz Disklêriadur hollvedel gwirioù mab-den (e 1958 hag e 1963), Devezh ar Groaz-Ruz (1960), deiz-ha-bloaz an UNESCO (1961), koulzad a-enep an naonegezh (1963), deiz-ha-bloaz Aozadur Etrebroadel al Labour.

Etre 1963 ha 1976 ez eus bet savet timbroù gant ar strollad armet Talbenn Broadel Dieubidigezh Su Viêt Nam. Moullet e oa bet ar re-mañ e Hanoi.

D'an 30 a viz Ebrel 1975 e lakaas Diskar Saigon un termen da renad Su Vietnam. Meret e voe an tiriad gant gouarnamant dispac'hel da c'hortoz Republik Su Viêt Nam betek an 2 a viz Gouere 1976, pa voe adunvanet Viêt Nam dindan an anv Republik Sokialour Viêt Nam.

## Pennad kar
* Timbroù Viet Nam an Norzh
* Timbroù Viet Nam